b'\n_START_ARTICLE_\nIzotopas\n_START_PARAGRAPH_\nIzotopai \xe2\x80\x93 chemini\xc5\xb3 element\xc5\xb3 atmainos, turin\xc4\x8dios vienod\xc4\x85 branduolio kr\xc5\xabv\xc4\xaf, bet skirting\xc4\x85 atomin\xc4\x99 mas\xc4\x99. Skirtingi to paties elemento izotopai prakti\xc5\xa1kai nesiskiria chemin\xc4\x97mis savyb\xc4\x97mis, tod\xc4\x97l juos atskirti b\xc5\xabna sunku. Izotopai skiriasi branduolio sandara (neutron\xc5\xb3 skai\xc4\x8diumi) bei branduolio savyb\xc4\x97mis (radioaktyvaus skilimo pusperiod\xc5\xbeiu, radioaktyvumo pob\xc5\xabd\xc5\xbeiu, kritine mase ir pan.)._NEWLINE_Kiekvienas branduolys susideda i\xc5\xa1 tam tikro skai\xc4\x8diaus nukleon\xc5\xb3, dalis kuri\xc5\xb3 yra protonai, o dalis \xe2\x80\x93 neutronai. Vienod\xc4\x85 skai\xc4\x8di\xc5\xb3 proton\xc5\xb3 turintys branduoliai priklauso tam pa\xc4\x8diam elementui, bet neutron\xc5\xb3 skai\xc4\x8dius tokiuose branduoliuose gali skirtis, pvz., galima situacija, kai du vienod\xc4\x85 skai\xc4\x8di\xc5\xb3 nukleon\xc5\xb3 turintys branduoliai priklauso skirtingiems elementams._NEWLINE_Dauguma atvej\xc5\xb3 skirtingi to paties elemento izotopai savo atomine mase skiriasi gana ne\xc5\xbeymiai, tod\xc4\x97l izotopus atskirti gana keblu. Vienintel\xc4\x97 ry\xc5\xa1kesn\xc4\x97 i\xc5\xa1imtis \xe2\x80\x93 vandenilio izotopai \xe2\x80\x93 protis, du kartus u\xc5\xbe j\xc4\xaf sunkesnis deuteris ir tris kartus sunkesnis tritis: \xc5\xa1iuos izotopus gana nesunkiai galima atskirti, distiliuojant ar elektroliz\xc4\x97s b\xc5\xabdu._NEWLINE_Kai kurie izotopai smarkiai skiriasi savo branduoli\xc5\xb3 savyb\xc4\x97mis: vieni yra stabil\xc5\xabs, j\xc5\xb3 branduoli\xc5\xb3 sud\xc4\x97tis b\xc4\x97gant laikui nekinta; kiti yra radioaktyv\xc5\xabs - laikui b\xc4\x97gant skyla \xc4\xaf kit\xc5\xb3 element\xc5\xb3 izotopus, tod\xc4\x97l naudojami branduoliniuose reaktoriuose, branduoliniuose ginkluose ir pan. Radioaktyv\xc5\xabs izotopai dar vadinami radioizotopais arba radionuklidais._NEWLINE_Elementai, turintys tik vien\xc4\x85 izotop\xc4\x85, vadinami izotopi\xc5\xa1kai \xc5\xa1variais. Periodin\xc4\x97je chemini\xc5\xb3 element\xc5\xb3 sistemoje yra 21 izotopi\xc5\xa1kai \xc5\xa1varus elementas._NEWLINE_Daugiausiai izotop\xc5\xb3 turintis cheminis elementas yra polonis._NEWLINE_Skirtingais duomenimis, 250-275 i\xc5\xa1 \xc5\xa1iuo metu \xc5\xbeinom\xc5\xb3 daugiau nei 3100 izotop\xc5\xb3 yra stabil\xc5\xabs, likusieji - radioaktyv\xc5\xabs.'